ສຶກສາ-ກິລາ ນວ ເລືອກໄດ້ 11 ນັກຮຽນເກັ່ງ ເປັນຕົວແທນຮ່ວມສອບເສັງລະດັບຊາດ
ພະແນກສຶກສາທິການ ແລະ ກິລາ ນະຄອນຫຼວງວຽງຈັນ (ນວ) ສາມາດເລືອກຕົວແທນນັກຮຽນເກັ່ງ ຈຳນວນ 11 ນ້ອງ, ເປັນຍິງ 7 ນ້ອງ ເພື່ອກຽມເຂົ້າຮ່ວມສອບເສັງນັກຮຽນເກັ່ງລະດັບຊາດໃນທ້າຍເດືອນເມສານີ້ ທີ່ນະຄອນຫຼວງວຽງຈັນ ພາຍຫຼັງໄດ້ສຳເລັດການສອບເສັງນັກຮຽນເກັ່ງ ປ5, ມ4 ແລະ ມ7ທົ່ວນະຄອນຫຼວງວຽງຈັນ ປະຈໍາປີ 2017-2018.
ພິທີສະຫຼຸບການສອບເສັງນັກຮຽນເກັ່ງ ປ5, ມ4 ແລະ ມ7 ທົ່ວນະຄອນຫຼວງວຽງຈັນ ປະຈໍາປີ 2017-2018 ໄດ້ຈັດຂຶ້ນເມື່ອວັນທີ 31 ມີນາ ຜ່ານມາ ທີ່ສະໂມສອນໃນຮົ່ມ ໂຮງຮຽນ ມສ ວຽງຈັນ ໂດຍເປັນກຽດເຂົ້າຮ່ວມຂອງທ່ານ ຮສ.ປອ ຄຳຜາຍ ສີສະຫວັນ ຮອງລັດຖະມົນຕີ ກະຊວງສຶກສາທິການ ແລະກິລາ, ທ່ານ ສີຫຸນ ສິດທິລືໄຊ ຮອງເຈົ້າຄອງນະຄອນຫຼວງວຽງຈັນ, ທ່ານ ຊົມພູ ແກ້ວປັນຍາ ຫົວໜ້າພະແນກສຶກສາທິການ ແລະ ກິລາ ນະຄອນຫຼວງວຽງຈັນ, ພ້ອມດ້ວຍເຈົ້າເມືອງ-ຮອງເຈົ້າເມືອງ, ຄະນະພະແນກສຶກສາທິການ ແລະ ກິລາ ນະຄອນຫຼວງວຽງຈັນ, ຫົວໜ້າຫ້ອງການສຶກສາທິການ ແລະ ກິລາ ເມືອງ, ພະນັກງານ, ຄູ-ອາຈານ ແລະ ນັກຮຽນຢ່າງພ້ອມພຽງ.
ໃນໂອກາດນີ້, ທ່ານ ຊົມພູ ແກ້ວປັນຍາ ໄດ້ກ່າວວ່າ: ການຈັດບັ້ນສອບເສັງນັກຮຽນເກັ່ງແມ່ນກິດຈະກຳທີ່ສຳຄັນ ແລະ ເປັນບູລິມະສິດໜຶ່ງຂອງພະແນກສຶກສາທິການ ແລະ ກິລາ ນະຄອນຫຼວງວຽງຈັນ, ເຊິ່ງໄດ້ຈັດຕັ້ງປະຕິບັດມາຢ່າງຕໍ່ເນື່ອງໃນແຕ່ລະສົກຮຽນ ເພື່ອກະຕຸກຊຸກຍູ້ຂະບວນການຮຽນ-ການສອນຂອງຄູ-ອາຈານ ແລະ ນັກຮຽນໃຫ້ມີຄວາມເບີກບານມ່ວນຊື່ນ ຕັ້ງໜ້າເອົາໃຈໃສ່ຕໍ່ການສິດສອນ ແລະ ຮໍ່າຮຽນ ຮັບປະກັນໄດ້ໃນການປະຕິບັດໂຄງການຫຼັກສູດ ພ້ອມຈັດຕັ້ງປະຕິບັດ 3 ຂໍ້ແຂ່ງຂັນທີ່ກະຊວງສຶກສາທິການ ແລະ ກິລາ ວາງອອກ ຄື: ສອນດີ-ຮຽນເກັ່ງ ປັບປຸງຄຸນະພາບການຮຽນ-ການສອນຢູ່ນະຄອນຫຼວງວຽງຈັນໃຫ້ມີບັນຍາກາດຟົດຟື້ນ, ມີລັກສະນະແຂ່ງຂັນ, ສົ່ງເສີມໃຫ້ນັບມື້ນັບໄດ້ຮັບການປັບປຸງ ແລະ ພັດທະນາດີຂຶ້ນ, ພ້ອມທັງຄົ້ນຫານັກຮຽນທີ່ມີພອນສະຫວັນແຕ່ລະວິຊາ ກໍ່ຄື ໄດ້ຄະແນນສູງສຸດ ຈະໄດ້ເປັນຕົວແທນນັກຮຽນນະຄອນຫຼວງວຽງຈັນ ເຂົ້າຮ່ວມແຂ່ງຂັນສອບເສັງນັກຮຽນເກັ່ງລະດັບຊາດສຳລັບຊັ້ນມັດທະຍົມຕອນຕົ້ນ (ມ4) ແລະ ຊັ້ນມັດທະຍົມຕອນປາຍ (ມ7).ການຄັດເລືອກນັກຮຽນເກັ່ງ ແມ່ນພວກເຮົາໄດ້ເລີ່ມຕົ້ນມາຕັ້ງແຕ່ເດືອນຕຸລາ 2017 ໂດຍໂຮງຮຽນແຕ່ລະແຫ່ງໄດ້ຈັດຕັ້ງການແຂ່ງຂັນຄັດເລືອກເອົານັກຮຽນເກັ່ງ ພ້ອມທັງຈັດຕັ້ງບຳລຸງໃຫ້ແກ່ນັກຮຽນດັ່ງກ່າວ ເພື່ອເປັນຕົວແທນຂອງແຕ່ລະໂຮງຮຽນ, ຕາງໜ້າແຕ່ລະເມືອງເຂົ້າຮ່ວມການສອບເສັງຂັ້ນນະຄອນຫຼວງວຽງັຈນ.
ສ່ວນການສອບເສັງຂັ້ນນະຄອນຫຼວງວຽງຈັນ ແມ່ນໄດ້ຈັດຂຶ້ນໃນວັນທີ 14 ມີນາ ຜ່ານມາ, ເຊິ່ງມີຕົວແທນນັກຮຽນເກັ່ງຂອງແຕ່ລະເມືອງເຂົ້າຮ່ວມທັງໝົດ 461 ນ້ອງ, ຍິງ 312 ນ້ອງ. ຜ່ານການສອບເສັງສາມາດຄັດເລືອກຕົວແທນນັກຮຽນເກັ່ງທົ່ວນະຄອນຫຼວງວຽງຈັນ ຂັ້ນ ປ5, ມ4 ແລະ ມ7 ເພື່ອເຂົ້າຮ່ວມແຂ່ງຂັນລະດັບຊາດ ທີ່ຈະຈັດຂຶ້ນໃນເດືອນເມສານີ້ ຈຳນວນ 11 ຄົນ, ຍິງ 7 ຄົນ ຄື: ຂັ້ນ ປ5 ວິຊາ ພາສາລາວ ແມ່ນນາງ ວຽງມະນີ ບຸນຍະເສນ ໂຮງຮຽນປະຖົມສົມບູນ ສັນທະລັກ, ວິຊາຄະນິດສາດ ທ້າວ ພິລະພົນ ພົນເສນາ ໂຮງຮຽນປະຖົມສົມບູນ ປາດຖະໜາ ແລະ ວິຊາໂລກອ້ອມຕົວ ນາງ ວະນິດາໄຊຍະສິດ ໂຮງຮຽນປະຖົມສົມບູນ ຊະນະພົນ; ຂັ້ນ ມ4 ວິຊາຄະນິດສາດ ທ້າວ ພອນປະເສີດ ທຳມະລາດ ໂຮງຮຽນ ມສ ອິດສະເຕີນສະຕາ, ວິຊາພາສາລາວ-ວັນນະຄະດີ ນາງ ຈັນສະໄໜ ໄຊປັນຍາໂຮງຮຽນ ມ ຕົ້ນ ສິນໄຊ, ວິຊາເຄມີສາດ ນາງ ສີສົມພອນ ພັດທະນາ ໂຮງຮຽນ ມສ ພອນສະຫວັນຊົນເຜົ່າ ແລະ ວິຊາຟິຊິກສາດ ນາງ ທິບພະພອນ ລຽງສອນ ໂຮງຮຽນ ມ ຕົ້ນ ນິຣະດາ ຈອມເພັດ ແລະ ນັກຮຽນເກັ່ງ ຂັ້ນ ມ7 ວິຊາຄະນິດສາດ ທ້າວ ເຢັ້ງຊົ່ງເນັ່ງທ້ອງ ໂຮງຮຽນ ມສ ວຽງຈັນ, ວິຊາພາສາລາວ-ວັນນະຄະດີ ນາງ ຈັນຕຸລາ ພົນວິໃສ ໂຮງຮຽນ ມສ ພອນສະຫັວນຊົນເຜົ່າ, ວິຊາເຄມີສາດ ທ້າວເນັ້ງເຮີເລ່ຍມາ ໂຮງຮຽນ ມສ ພອນສະຫວັນຊົນເຜົ່າ ແລະ ວິຊາຟິຊິກສາດ ນາງ ລັດດາວອນ ມານະທຳ ໂຮງຮຽນ ມສ ວຽງສະຫວັນ.
ໃນພິທີ, ທ່ານ ຮສ.ປອ ຄຳຜາຍ ສີສະຫວັນ ໄດ້ສະແດງຄວາມຍ້ອງຍໍຊົມເຊີຍຕໍ່ຄະນະພະແນກສຶກສາທິການ ແລະ ກິລາ ນະຄອນຫຼວງວຽງຈັນ, ຫ້ອງການສຶກສາທິການ ແລະ ກິລາເມືອງ, ຜູ້ບໍລິຫານໂຮງຮຽນທັງພາກລັດ ແລະ ເອກະຊົນ, ຄູ-ອາຈານ ແລະ ນ້ອງນັກຮຽນແຕ່ລະໂຮງຮຽນທົ່ວນະຄອນຫຼວງວຽງຈັນ ພ້ອມດ້ວຍອຳນາດການປົກຄອງ, ສະມາຄົມພໍ່-ແມ່ນັກຮຽນ, ຜູ້ປົກຄອງນັກຮຽນ ແລະ ພາກສ່ວນຕ່າງໆໃນສັງຄົມ ທີ່ໄດ້ໃຫ້ການເອົາໃຈໃສ່ສະໜັບສະໜູນຈັດຕັ້ງປະຕິບັດການສອບເສັງນັກຮຽນເກັ່ງແຕ່ລະຂັ້ນຈົນໄດ້ຮັບຜົນສຳເລັດ. ນອກຈາກນັ້ນ, ທ່ານຍັງໄດ້ເນັ້ນໜັກໃຫ້ກົມກອງ, ຄູ-ອາຈານ, ນ້ອງນັກຮຽນ, ອຳນາດການປົກຄອງ, ສະມາຄົມພໍ່-ແມ່ນັກຮຽນສຸມໃສ່ທຸກເຫື່ອແຮງ, ສະຕິປັນຍາ, ຫົວຄິດປະດິດສ້າງ ເພື່ອສ້າງນັກຮຽນດັ່ງກ່າວໃຫ້ເປັນຄົນເຂັ້ມແຂງ ໜັກແໜ້ນທາງດ້ານຄວາມຮູ້ວິຊາການ ແລະ ທຸ່ນທ່ຽງໃນການສອບເສັງ ເພື່ອກຽມພ້ອມໃນການເຂົ້າຮ່ວມການສອບເສັງດັບຊາດໃນທ້າຍເດືອນເມສານີ້. ໃນຂະນະດຽວກັນ, ທ່ານຍັງໄດ້ມອບໃບຢັ້ງຢືນ, ໃບຊົມເຊີຍ ແລະ ໃບຍ້ອງຍໍໃຫ້ຄູ-ອາຈານ, ໂຮງຮຽນທີ່ໄດ້ນັກຮຽນເກັ່ງ ແລະ ນັກສອບເສັງແຕ່ລະຄົນ ເພື່ອເປັນຂວັນກໍາລັງໃຈໃນການສິດສອນ ແລະ ສຶກສາຮໍ່າຮຽນຕໍ່ໄປໃນອະນາຄົດ.
ໂດຍ: ສີວອນ (ສຶກສາ-ກິລາ ນວ)